Izvor: N1

Poverenik za informacije od javnog značaja i zaštitu podataka o ličnosti Rodoljub Šabić ocenio je da istup narodnog poslanika Marjana Rističevića u Narodnoj skupštini kao nekulturan, zasnovan na lažima i neprihvatljiv.

Poverenik je poručio da ne želi da se osvrće na “prostakluke” pomenutogposlanika, niti na njegove motive, ali da javnosti radi, mora da se osvrne na insinuacije, odnosno neistine u vezi sa tim da su Poverenik i Zaštitnik navodno "od Velike Britanije dobili 80.000 evra i ko zna kako ih podelili", pa su od tada "protivnici Vlade Srbije". “Insinuacije se odnose na projekat koji je uz finansijske donacije britanske i holandske ambasade Poverenik realizovao pre gotovo četiri godine i u okviru koga ni jedan jedini dinar nije isplaćen ni Povereniku, ni Zaštitniku građana, niti bilo kome od zaposlenih u institucijama koje predstavljaju”, saopštio je poverenik.



Objašnjava da se radi o projektu "Zaštita uzbunjivača u Srbiji" koji je, kako navodi, podrazumevao višemesečni angažman velikog broja ljudi i veliki broj aktivnosti na istraživanju odnosa prema uzbunjivačima, na afirmaciji potrebe njihove zaštite i konačno na izradi Modela Zakona o zaštiti uzbunjivača koji Srbija tada nije imala.



Za realizaciju projekta oba donatora su stavili na raspolaganje ukupno 94.330,25 evra. Poverenik nije povukao sva raspoloživa sredstva, nego niži iznos od 80.330,79. Ni povučena sredstva nisu utrošena u celosti pa je iznos od 3.667,69 evra vraćen donatorima.Izveštaj o utrošku finansijskih sredstava možete preuzeti na sajtu Poverenika.

Šabić poručuje i da nezavisno od toga što je izveštaj o utrošku finansijskih sredstava na projektu dostupan na veb sajtu Poverenika, javno poziva budžetsku inspekciju, DRI ili bilo kog novinara ili građanina, svakog zainteresovanog, da zatraži bilo koju informaciju ili finansijski dokument vezan za projekat o kome je reč, i da garantuje da će ga dobiti.



“Poziv se posebno odnosi na imenovanog poslanika. A za uzvrat ga pozivam, takođe javnosti radi, ne očekujući naravno da se odazove na poziv, da joj pokuša objasniti zašto je srpsko pravosuđe nemoćno da izigranim poveriocima omogući naplatu višemilionskih potraživanja od firmi Rističević Family, Seljak Zeka Company, Lischenberg Group itd, kakav je njegov odnos s tim firmama, zašto su drugi državni organi nemoćni da od njih naplate desetine miliona poreza utajenog na štetu Republike Srbije, te zašto tužilaštva ne uspevaju da procesuiraju i efektuiraju niz krivičnih prijava koje su tim povodom podnete”, navodi Šabić.

Rističević: Šabić je kamuflirani politički aktivista

Poslanik Rističević je, reagujući na saopštenje Poverenika, u pisanoj izjavi dostavljenoj N1 naveo da ne razume "nezavisnog Poverenika, u stvarnosti nevešto kamufliranog političkog aktivistu, koji i dalje misli da je ministar, potpredsednik Skupštine i poslanik, te da ima pravo na političku polemiku sa političkim neistomišljenicima”.

“Nisam iznenađen nastupom (…) gospodina Šabića koji je sebi dao za pravo da polemiše sa narodnim poslanicima koji su se, eto bože moj, usudili da pitaju da li je tačno da su od Britanske ambasade Zašititnik i Poverenik dobili 80.000 funti za neku delatnost”, naveo je Rističević i dodao da je to uostalom u svojoj izjavi potvrdio i sam Poverenik.

“Što se njegovih tvrdnji i sumnji o mom navodnom učešću u privrednim prestupima u određenim privrednim društvima, očekujem od gospodina Šabića da, ukoliko ima saznanja o mojoj krivici, kao pravnik podnese krivičnu prijavu protiv mene. Tada bih i ja stekao pravo da odgovorim prijavom za lažno prijavljivanje”, poručuje Rističević.